b'\n_START_ARTICLE_\nRadu III. \xc4\x8cedni\n_START_SECTION_\n\xc5\xbdivljenje v Osmanskem cesarstvu\n_START_PARAGRAPH_\nLeta 1436 je na vla\xc5\xa1ki prestol pri\xc5\xa1el Vlad II. Drakul, katerega so leta 1442 rivalski bojarji s podporo Ogrskega kraljestva odstavili. Vlad se je s pomo\xc4\x8djo Osmanskega cesarstva \xc5\xbee naslednje leto vrnil na vla\xc5\xa1ki prestol, vendar je moral v zameno pla\xc4\x8devati letni davek in v Odrinu za talca in garanta za zvestobo pustiti svoja sinova Vlada III. in Raduja._NEWLINE_Fanta sta bila na za\xc4\x8detku v razli\xc4\x8dnih garnizijah v Odrinu. Radu je postal dober prijatelj in izbranec sultanovega sina in kasnej\xc5\xa1ega sultana Mehmeda II.. Po pisanju v latinskem prevodu Bizantinskih letopisov je bil tudi sultanov ljubimec. Zaradi lepega videza in morda intimnih odnosov s sultanom je dobil vzdevek cel frumos \xe2\x80\x93 \xc4\x8dedni ali lepi. Vlad je verjetno razvil odpor do Raduja in Mehmeda II._NEWLINE_Oba brata sta se kasneje u\xc4\x8dila logike, Korana ter tur\xc5\xa1kega in perzijskega jezika in knji\xc5\xbeevnosti._NEWLINE_Po umoru Vlada II. leta 1448 so Vlada III. osvobodili, da je na vla\xc5\xa1kem prestolu zamenjal svojega o\xc4\x8deta. Radu se je spreobrnil v islam in dobil dovoljenje za \xc5\xbeivljenje na sultanovem dvoru. Leta 1453 se je udele\xc5\xbeil obleganja Konstantinopla, v katerem je mesto dokon\xc4\x8dno padlo. Po osvojitvi mesta je dobil dovoljenje za bivanje v novi pala\xc4\x8di Topkap\xc4\xb1.\n_START_SECTION_\nBorba za vla\xc5\xa1ki prestol\n_START_PARAGRAPH_\nNovembra 1447 je Janos Hunyadi napadel Vla\xc5\xa1ko zaradi njenega zavezni\xc5\xa1tva z Osmanskim cesarstvom oziroma mirovne pogodbe, ki jo je podpisal Vlad II. Drakul, in njegovega hinavstva med pohodom na Varno leta 1444. Vlad II. je pred njim pobegnil, Raduja II. pa so ujeli bojarji iz T\xc3\xa2rgovi\xc8\x99ta, ga z \xc5\xbeare\xc4\x8do greblico oslepili in nato \xc5\xbeivega pokopali. Kmalu zatem so Hunyadijevi vojaki ujeli tudi Vlada II. in ga ubili. Turki so leta 1448 Vlada III. osvobodili in ga posadili na vla\xc5\xa1ki prestol, vendar je vladal samo nekaj mesecev._NEWLINE_Radu je pri 22 letih postal vodilna oseba na osmanskem dvoru. Mehmed ga je poslal v Anatolijo, da bi zatrl tamkaj\xc5\xa1nji upor, in nato na mejo s Perzijo. Postal je uspe\xc5\xa1en poveljnik jani\xc4\x8darjev in sodeloval v bitki pri Otlukbeli proti Uzunu Hasanu._NEWLINE_Brat Vlad III. se je leta 1456 vrnil v Vla\xc5\xa1ko, prevzel prestol od Vladislava II. in za\xc4\x8del svojo drugo vladavino, v kateri je tako zaslovel. Tudi on je bil sposoben voja\xc5\xa1ki poveljnik, ki se je zdaj vojskoval proti Osmanskemu cesarstvu._NEWLINE_Leta 1462 je Vla\xc5\xa1ko napadla ogromna osmanska vojska, v kateri je jani\xc4\x8darjem poveljeval Radu. Vlad se je umaknil v Transilvanijo in med umikom izvajal politiko po\xc5\xbegane zemlje. Za seboj ni pustil ni\xc4\x8desar, kar bi lahko uporabila osmanska vojska. Ko se je napadalska vojska pribli\xc5\xbeala T\xc3\xa2rgovi\xc8\x99tu, je naletela na ve\xc4\x8d kot 20.000 na kol nataknjenih Vladovih nasprotnikov. Prizor je bil preve\xc4\x8d grozen celo za vsega vajene osmanske vojake, zato so se umaknili in se pregrupirali._NEWLINE_Vlad je maja 1462 proti osmanski vojski pod poveljstvom velikega vezirja Mahmud Pa\xc5\xa1e uvedel gverilsko vojskovanje in umikajo\xc4\x8do se vojsko zasledoval do Donave. 16. in 17. junija je ponovno porazil znatno osmansko vojsko v akciji, znani kot\xc2\xa0\xc2\xbbno\xc4\x8dni napad\xc2\xab. Turki so med napadom utrpeli velike \xc4\x8dlove\xc5\xa1ke in logisti\xc4\x8dne izgube._NEWLINE_Radu III. in njegovi jani\xc4\x8darski bataljoni so bili sprva zadol\xc5\xbeeni za odbijanje bratovih smrtonosnih napadov na umikajo\xc4\x8de se spahije, potem pa je dobil nalogo, da osmansko vojsko povede do odlo\xc4\x8dilne zmage. Z jani\xc4\x8darji, dobro oskrbljenimi s smodnikom in denarjem, je za\xc4\x8del pusto\xc5\xa1iti po vla\xc5\xa1kem zaledju in kmalu osvojil ve\xc4\x8dino pode\xc5\xbeelja. Brata Vlada III. je zasledoval do njegovega gradu severno od Curtea de Arge\xc8\x99a in ga nato pregnal iz Vla\xc5\xa1ke, kne\xc5\xbeevino pa vrnil pod osmansko oblast. Turki so izkoristili svoje dose\xc5\xbeke in kljub ogrskim intervencijam in njihovem vplivu v regiji utrdili svoj trgovski polo\xc5\xbeaj na Donavi._NEWLINE_Vlada III. so bojarji zaradi njegove ostre politike do njih in za dr\xc5\xbeavo usodne borbe za oblast bojarji izdali. Pobegnil je na Ogrsko prosit za pomo\xc4\x8d svojega starega zaveznika Matijo Korvina, tam pa mu niso pomagali, ampak so ga zaradi la\xc5\xbenih obto\xc5\xbeb za izdajo aretirali._NEWLINE_Sultan je Raduja III. po njegovih zmagovitih pohodih imenoval za vla\xc5\xa1kega pa\xc5\xa1o. Ob imenovanju je bil star 26 let. Jani\xc4\x8darji pod njegovim poveljstvom so kmalu zatem napadli Vladovo gorsko trdnjavo, grad Poenari v dolini reke Arge\xc8\x99. Spahije so med njegovo vladavino dobili mo\xc4\x8dna opori\xc5\xa1\xc4\x8da na jugu dr\xc5\xbeave._NEWLINE_Leta 1473 je oblast v Vla\xc5\xa1ki z osmansko privolitvijo prevzel Basarab Laiot\xc4\x83 Starej\xc5\xa1i. V letih od 1473 do 1475 se je Radu \xc5\xa1e nekajkrat za kraj\xc5\xa1e obdobje vrnil na vla\xc5\xa1ki presto, po njegovi smrti pa je oblast v Vla\xc5\xa1ki ponovno prevzel brat Vlad III. Drakula.\n_START_SECTION_\nZasebno \xc5\xbeivljenje\n_START_PARAGRAPH_\nRadu III. \xc4\x8cedni je bil dobro izobra\xc5\xbeen vladar, ki je posku\xc5\xa1al izbolj\xc5\xa1ati polo\xc5\xbeaj svojih podlo\xc5\xbenikov znotraj Osmanskega cesarstva. Njegova spreobrnitev v islam \xc5\xa1e vedno ni dokazana in je zato sporna, pri \xc4\x8demer je treba upo\xc5\xa1tevati njegov polo\xc5\xbeaj v Osmanskem cesarstvu in veliko \xc5\xa1tevilo pisem, v katerih sam sebe imenuje \xc2\xbbKristusa ljube\xc4\x8d\xc2\xab in \xc2\xbbpravoveren\xc2\xab. Po pri\xc4\x8devanju srbskega jani\xc4\x8darja Konstantina Mihajlovi\xc4\x87a je bil Radu poveljnik jani\xc4\x8darjev. Na pohodu proti svojemu bratu Vladu III. je bil na \xc4\x8delu 4.000 konjenikov. Sodeloval je tudi v operacijah, ki so se kon\xc4\x8dale s padcem Konstantinopla._NEWLINE_Poro\xc4\x8den je bil s srbsko ali albansko princeso Marijo Despino. Njuna h\xc4\x8derka Marija Voj\xc4\x8dita je bila poro\xc4\x8dena s knezom \xc5\xa0tefanom III. Moldavskim.'